אשכולות - החברה לזכויות מבצעים של אמני ישראל

ממוזער|לוגו חתל"י – חברת אשכולות בשמה הקודם
**אשכולות - החברה לזכויות מבצעים של אמני ישראל בע"מ**, היא חברה פרטית המשמשת כארגון האמנים המבצעים היציג בישראל ומייצגת על פי חוק את זכויות המבצעים של כל האמנים והאמניות המבצעים בישראל ובהם: שחקנים, זמרים, בדרנים, מדבבים ורקדנים, כהגדרתם בחוק זכויות מבצעים: "אדם המבצע במשחק, בשירה, בנגינה, במחול או בדרך אחרת, יצירה ספרותית, אמנותית, דרמטית או מוזיקלית".

## היסטוריה
אשכולות נוסדה בשנת 1984, תחת השם – "חברת תמלוגים לאמני ישראל (חתל"י), על ידי חמישה עשר אמנים מבצעים מובילים אילי גורליצקי, יצחק ברקת, שייקה לוי, ששי קשת, אורי לוי, מוסקו אלקלעי, חופני כהן, ירדנה ארזי, שלמה בר-שביט, יהודה פוקס, מיכאל ורשביאק, מתי כספי, מוטי גלעדי, טוביה צפיר ורותי הולצמן.

אילי גורליצקי שייסד את אשכולות, כיהן כמנכ"ל, במשך 37 שנים וכעת משמש כנשיא כבוד של החברה.

בשנת 1994 שינתה החברה את שמה לשמה הנוכחי.
ממוזער|לוגו חברת אשכולות בשנים 1994–2018
בשנת 1984 נחקק חוק זכויות מבצעים (1984), היה זה ההישג הראשון במאבק ארוך של החברה הנמשך עד היום למען זכויות האמנים המבצעים בישראל, בראשו הזכות לקבלת תגמול ראוי עבור ביצועיהם והשימוש בהם. כך קבע, אליעזר קולס, יו"ר ועדת חוק חוקה ומשפט בדיון בכנסת בו אושר החוק ביום 27 במרץ 1984:  מאבק זה הניב ב-1996 הישג נוסף, כשהכנסת אישרה קובץ תיקונים במסגרתו הוכרה זכותם של האמנים המבצעים בישראל לקבל "תמלוג ראוי" גם על השמעה והצגה של ביצועים במקומות פומביים. שנתיים לאחר מכן הוכרה אשכולות כארגון היציג של האמנים המבצעים בישראל.

פועלה של החברה בתחומי החקיקה נמשך כאשר בשנת 2017, הורחבו זכויות המבצעים ל-70 שנים מיום הביצוע.

בשנת 2021 זכתה החברה בבג"ץ "הקלטות הריקות" שמטרתו פיצוי האמנים על יצירות המועתקות לשימוש ביתי.

## ארגון התמלוגים היציג של האמנים המבצעים בישראל
ב-26 בנובמבר 1998 הכריז שר החינוך והתרבות יצחק לוי, על אשכולות כתאגיד המייצג את מרבית בעלי זכויות המבצעים הזכאים לקבלת פיצויים בגין אבדן הכנסה ופגיעה בזכויות הנגרמת להם בשל טביעה או שעתוק על קלטות לשם שימוש פרטי וביתי בהתאם לאמור בסעיפים 3ג ו-3ד לפקודת זכות יוצרים.

סעיף 3א לחוק זכויות מבצעים קובע כי תמלוגים בגין השמעה או הצגה של מבצע "ישולמו לארגון תמלוגים המייצג את המספר הגדול ביותר של מבצעים ובעלי זכויות מבצעים". אשכולות היא הארגון בעל המספר הגדול ביותר של אמנים מבצעים אשר העבירו לרשותה כתב העברת זכויות, ומחזור הכנסותיה של אשכולות גדול משמעותית ממחזור ההכנסות של גופים אחרים המייצגים אמנים מבצעים. כפועל יוצא, אשכולות היא הארגון היציג לצורך חוק זכויות מבצעים.

## פעילות
אשכולות מנוהלת על ידי דירקטוריון, שהרכבו נקבע במסגרת התקנון, אשר כולל נציגים מהסקטורים השונים של המבצעים (זמרים, שחקנים, בדרנים ומדבבים) והוא הקובע את מדיניות החברה, חלוקת התמלוגים נעשית בהתאם למפתחות חלוקה שנקבעו במהלך השנים.

החברה מנהלת את האיסוף והחלוקה של תמלוגים עבור האמנים המבצעים, מגופי השידור המקבלים ממנה רישיונות לשידור היצירות, בתמורה להסכם הקובע את גובה התמלוגים אותם ישלם כל גוף שידור. אשכולות פועלת לקידום זכויות חבריה במגוון תחומים.

במאגר החברה רשומים נכון להיום למעלה מ-40 אלף אמנים ואמניות מבצעים אשר קיבלו, מקבלים או יקבלו בעתיד תמלוגים מאשכולות. למעלה מ-10,000 אמנים ואמניות מבצעים העבירו לאשכולות את זכויות המבצעים שלהם לצורך קבלת תמלוגים.

החברה מנוהלת על ידי המנכ"ל אורי רשטיק. חברי דירקטוריון החברה הם – יו"ר הדירקטוריון יעקב מנדל (זמר), סגן ומ"מ יו"ר הדירקטוריון גיא לואל (שחקן), אסתי זקהיים (שחקנית), ששי קשת (זמר), חנן יובל (זמר), דור סרוגו (שחקן, מדבב), עו"ד דורית ענבר (דיקטורית יצונית), עו"ד ליאור טנר (דירקטור חיצוני) וחגית שני (דירקטורית חיצונית).

אילי גורליצקי, המנכ"ל ויו"ר הדירקטוריון הראשון של החברה, משמש כנשיא כבוד של החברה.

## ארגון מחדש והרחבת פעילות החברה (2021–2026)
בשנים 2021–2026 עברה אשכולות תהליך מקיף של ארגון מחדש והרחבת פעילותה. בשנת 2021 לתפקיד מנכ"ל החברה לחמש שנים, אורי רשטיק, לאחר תקופה של למעלה משלושים שנה מאז הקמתה שבה נוהלה החברה על ידי הנהלתה הקודמת. בתקופה זו ביססה אשכולות את פעילותה באמצעות שורה של מהלכים אסטרטגיים שנועדו לבסס את מעמדה של אשכולות כגורם מרכזי בשוק התמלוגים בישראל ולהרחיב את פעילותה גם בזירה הבינלאומית.

במהלך תקופה זו פעלה החברה לייצוב הכנסותיה ולכינון הסכמים ארוכי טווח וברי קיימא עם גופי השידור והתקשורת המרכזיים בישראל, בהם הוט, יס, קשת, רשת, ערוץ 14, תאגיד השידור הישראלי, כלל תחנות הרדיו האזורי, וכן פלטפורמות שידור וטלוויזיה רב־ערוצית כגון סלקום TV ופרטנר TV. בנוסף נחתמו הסכמים עם חברות הסלולר, התאחדות בתי הקולנוע בישראל וגופים נוספים המשתמשים ביצירות מבוצעות. במקביל צורפה אשכולות לארגון הבינלאומי SCAPR, ונחתמו הסכמים עם ארגוני ניהול זכויות מקבילים ברחבי העולם, שנועדו לאפשר גבייה והעברה של תמלוגים עבור אמנים מבצעים ישראלים בגין שימושים ביצירותיהם מחוץ לישראל. בתקופה זו ייסדה החברה יחד עם עילם – עמותה ישראלית לזכויות מבצעים – את הגוף המשותף אשל"מ, שנועד לפעול כגוף גבייה משותף בתחום זכויות המבצעים בגין השמעה והצגה פומבית. במהלך תקופה זאת הושג גם הישג משפטי משמעותי בפסיקת בג"ץ, אשר קבע כי אמנים מבצעים יהיו זכאים לגמול קלטת ריקה גם בגין התקנים דיגיטליים. בעקבות התפתחויות אלה נרשם גידול של למעלה מ־50% בהכנסות החברה.

בנוסף לכך עוגן לראשונה באשכולות מודל ממשל תאגידי מסודר, חדשני ונרחב, ובית המשפט הכיר בחברה כמייצגת ונאמנה מוסמכת לניהול זכויות אמנים מבצעים בישראל.

במקביל לפעילות הארגונית והעסקית, הובילה החברה בין השנים 2022 ל־2026 הליך רגולטורי ממושך שנמשך כארבע שנים, במסגרתו קודמה יוזמת חקיקה לתיקון חוק זכויות מבצעים ומשדרים. התיקון, שאושר בכנסת לאחר דיונים בוועדת הכלכלה של הכנסת, הרחיב את זכויותיהם הכלכליות של אמנים מבצעים והסדיר את זכותם לקבלת תמלוגים גם בגין שימושים דיגיטליים ובפלטפורמות סטרימינג. מהלך זה נועד להתאים את ההסדרים הקיימים לשינויים הטכנולוגיים בשוק התוכן ולהבטיח השתתפות הוגנת של מבצעים בהכנסות הנובעות מהפצה מקוונת של ביצועיהם. במסגרת החקיקה הוקמה גם קרן סיוע לאמנים בהיקף של כ־7,000,000 ש"ח בשנה.

## מטרות החברה
להוות תאגיד לניהול משותף של זכויות ולנהל את הזכויות בביצועים של מיוצגים לרבות גביית דמי רישיון או תמלוג ראוי, חלוקתם, ניהול מעקב אחר שימוש בביצועים ואכיפת זכויות מיוצגיה בביצועים.

לגבות עבור אמנים מבצעים פיצוי המגיע להם על פי דין בקשר למכירות של קלטות או התקנים לשם שימוש פרטי וביתי בהתאם לפקודת זכות יוצרים או כל דין אחר.

לתמוך בקרן סיוע לאמנים מבצעים.

לתמוך באיגודים מקצועיים של אמנים.

## קרן אשכולות לעזרה הדדית (ע.ר)
עמותת קרן אשכולות לעזרה הדדית הוקמה על ידי הנהלת אשכולות בשנת 1988, כיוזמה של אשכולות וזאת מתוך מטרה לסייע כלכלית לאמנים מבצעים בישראל הזקוקים לכך. הקרן מחלקת מענקים לאמנים מבצעים באשכולות והמצויים במצוקה כלכלית או רפואית בכפוף לכללי חלוקת המענקים וקריטריונים.

קרן אשכולות לעזרה הדדית היא עמותה רשומה בעלת אישור ניהול תקין.

## יושבי ראש החברה
* 1984–2020 - אילי גורליצקי
* 2021–מכהן - יעקב מנדל
## מנכ"לי החברה
* 1984–2020 - אילי גורליצקי
* 2021-2026 - אורי רשטיק
* 2026 - מכהן - עידו נתן

## קישורים חיצוניים
* חוק זכויות מבצעים ומשדרים, תשמ"ד 1984 באתר נבו
* אתר האינטרנט הרשמי של אשכולות
* אשכולות ברשת החברתית פייסבוק
* אשכולות ברשת החברתית אינסטגרם
* ערוץ היוטיוב של אשכולות
* 
* 
* 
* 

## הערות שוליים

קטגוריה:אגודות מקצועיות בישראל
קטגוריה:ישראל: תרבות
קטגוריה:ארגוני שמירה על זכויות יוצרים
קטגוריה:קניין רוחני
קטגוריה:זמר עברי
קטגוריה:ארגונים מוזיקליים
קטגוריה:מוזיקה ישראלית